RESOLUCIÓN do 17 de marzo de 2011 pola que se convoca unha xornada sobre a Lei 9/2010, do 4 de novembro, de augas de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 29/03/2011

Dentro do plan de actividades da Escola Galega de Administración Pública para o ano 2011 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración con Augas de Galicia e co Colexio de Enxeñeiros de Camiños, Canais e Portos de Galicia, unha xornada sobre a Lei 9/2010, do 4 de novembro, de augas de Galicia, conforme as seguintes bases:
1. Obxectivos:
Dar a coñecer a Lei de augas de Galicia, fundamentalmente nos seus aspectos tributario, de abastecemento, de saneamento e de depuración.
2. Contidos:
Serán tratados, entre outros, os seguintes temas:
-Réxime xurídico da xestión das augas.
-A Lei de augas de Galicia: principais novidades.
-A Lei de augas de Galicia: a xestión do canon da auga e do coeficiente de vertedura.
-Os tributos establecidos na Lei de augas de Galicia.
-Abastecemento de poboacións e saneamento e depuración de augas residuais urbanas.
-Planificación de abastecemento, saneamento e depuración de augas residuais.
-Os plans de abastecemento, saneamento e depuración de augas residuais en Galicia.
3. Destinatarios:
Representantes e funcionarios das administracións autonómicas e locais, profesionais do sector e interesados en xeral.
4. Desenvolvemento:
Esta xornada desenvolverase en Santiago de Compostela, no salón de actos da Escola Galega de Administración Pública (EGAP), situada no polígono das Fontiñas, rúa Madrid, 2-4.
Data: 13 de abril de 2011.
Duración: 7 horas lectivas, en horario de mañá e tarde.
5. Número de prazas:
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid, 2-4, CP 15707 Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o día 11 de abril de 2011.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento desta xornada, así como a facultade de cancelala se o escaso número de solicitudes non xustificase a súa realización.
9. Certificado de asistencia.
Seralles entregado un certificado de asistencia, ao final da xornada, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa o contido, a data e o lugar de realización da xornada.
Santiago de Compostela, 17 de marzo de 2011.
Pablo Figueroa Dorrego
Director da Escola Galega
de Administración Pública
Ver referencia pdf "06200D013P075.PDF"